A gyerekek a Repülő szőnyeg című új, mesés múzeumi óra végén, az Oszmán-török szőnyegek című kiállítás bejárata előtt ülnek a repülő szőnyegen. Hogy el ne szédüljenek a magasban, be kell fogniuk a szemüket, miközben jól érzik a szél zúgását és fújását, amit egy ventillátor segítségével keltünk a számukra. A múzeumi óra az alsós életkornak megfelelően végig a mese fonalán halad, a gyerekek Naszreddin Hodzsa vezetésével egy játékos utazáson - amulett készítés, bazár, tánc, fürdő, dzsámi - keresztül ismerkednek meg a török szokásokkal, miközben megfejtik a szőnyegek titkát. Jó gyakorlatnak bizonyult, hogy a gyerekek csak a múzeumi óra legvégén, igyekezetük jutalmául, nagy várakozás után repülhetnek be a varázslatos szőnyegek birodalmába, azaz a múzeumi kiállításba. Az előkészítésnek köszönhetően a gyerekek kíváncsiakká válnak, és örömmel fedezik fel a kiállítást.
A múzeumi óra kidolgozója Diamant Lívia, Széni Katalin, Kovács Erzsébet és Joó Emese, a megvalósításban Fáykiss Kata és Joó Julianna is részt vesz.
Joó Emese, Iparművészeti Múzeum